Rikunarita-ORG/Wikinium huggingface dataset:
# Linus Torvalds

Dit artikel is gesjreve (of begós) in 't Valkebergs. Laes hie wie v'r mit de versjillende saorte Limburgs ómgaon.

---

Linus Torvalds
**Linus Benedict Torvalds** (28 december 1969) ies 'ne Finse informaticus. Hae ies veural bekènd es de oetvinger van de Linux-kernel.

Linus Torvalds woort gebore in Helsinki. Hae sjtamp oet de Zjweedssjprekende minderheid van Finland, meh woont in de Vereinigde Sjtaote.

Torvalds ies verantwoordelik veur de Linux-kernel en brach daomèt de vriej-softwarebewaeging veur 't ièrsj ónder de aandach van e groater publiek. In 1991 kondigde hae zien *Free minix-like kernel* aan. Die kernel waor 'n aanvulling op 't GNU-projek, dat nog gein kernel houw - daoveur waor indertied, en ies nog ummer de Hurd kernel geplend.

Minder es 5 procent van de tegewoordige code van de Linux-kernel ies van Torvalds, meh hae weurt nog ummer gezeen es degene dae 't bèste kèn besjliesse welke code waal of neet in Linux terechkump. Op dees meneer kènt me veurkómme dat d'r 'ne nuje tak van de Linux-kernel weurt versjpreid; juridisch gezeen zou dit waal meugelik zin, want Linux vèlt ónder de GPL.

De Linux-kernel ies mer e klein deil van 'n GNU/Linux-distributie, meh 't ies e hièl belangriek deil. GNU/Linux waor 't ièrsjte vriej besjturingssysteem veur de PC.

Linus zuut Linux es 'n hobby; tot juni 2003 houw hae 'n full-time baan bie Transmeta en vanaaf daen datum bie OSDL. Waarsjienlik wèrkde hae bij Transmeta aan 'ne compiler veur 'ne nuje processor, meh hae moch ouch ónder wèrktied aan Linux wèrke.

In 2005 brach Torvalds Git oet, e systeem woamit me bie projekte (in de praktijk veural informaticaprojekte) die door mièr luuj waere bewirk de veranderinge kènt biehouwte. Dit kump good van pas bie online samewirkingsprojekte wie die in eus ièw ummer miè de norm zint gewore. De software weurt ónger miè toegepas in GitHub en GitLab.

Linus vong 't neet erg um gesjlote software te sjrieve bie Transmeta. De rae dat Linux ónder de GPL vèlt ies umdat dees licentie en de ope óntwiekkelmethode 't bèste resultaat geve veur de software. Veur Linus geit 't in de ièrsjte plaats um de techniek en vriej besjiekbaarheid ies veur häöm allein 'n methode um de software te verbetere. Hae behuèrt hiemèt tot de pragmatische *open source-bewaeging* en neet tot de *vriej software*-bewaeging (mèt name ónder leijing van Richard Stallman en 't GNU-projek), woa 't veural um de vriejheid geit.

Linus ies verhuus van zie geboorteland Finland nao Silicon Valley, um bie Transmeta te kènne wèrke. Same mèt zien vrouw Tove Monni haet 'r drie kinger. Tegewoordig wèrk Linus bie ODSL (Open Source Development Lab). Dat ies 'n waereldwiej organisatie die es doel haet um de greuj van Linux, veural in 't bedriefsleve, te bevordere. Hie kènt Linus officieel hónderd procent van ziene tied bezig zin mèt de ontwikkeling van de Linux-kernel.
# Golf va Mexico

Dit artikel is gesjreve (of begós) in 't Heëlesj. Laes hie wie v'r mit de versjillende saorte Limburgs ómgaon.

---

Keëtje van d'r Golf va Mexico, mit inkel wichtige sjteë aa g'n kus van de VS
De **Golf va Mexico** (Ingelsj: *Gulf of Mexico* of *Gulf of America* (Verenigde Sjtate), Sjpaans: *Golfo de México*) is 'n zieë i Noard-Amerika die begrens weëd durch de leng Verenigde Sjtate (de sjtate Texas, Louisiana, Mississippi, Alabama en Florida), Cuba en Mexico (de sjtate Yucatán, Tabasco, Campeche, Veracruz en Tamaulipas). Via de Sjtroat van Yucatán is de Golf va Mexico verbónge mit de Caribische Zieë en via de Sjtroat va Florida mit d'r Atlantische Oceaan. 't Zudelig deel heesjt ooch waal d'r Golf va Campeche. Same mit de Caribische Zieë vörmt de Golf va Mexico de Amerikaanse Middelzieë. 't Deepste punt ligk um en noabei 4.384 meter. 't Oppervlak bedruueg 1.550.000 km² en 't volume is 2.500.000 km³.

De zieë hat 'n ovaal vorm en is rizzeltaat va plaattektoniek van 300 mieljoeën joar geleie. D'r Golf va Mexico is óntsjtange noa 't late Trias en d'r boam va g'n zieë besjteet oet sedimente. Ze weëd gevoed mit 't water va de revere d'r Mississippi en d'r Rio Grande.

Durch 't werm zieëwater numme orkane hei döks in krach touw, mieëtstes tusje juni en december. Regelmieësig weëde golfsjtate wie Louisiana hel getroffe durch dit natuurgeweld. Zoeë hant orkaan Katrina in 2005 en Harvey in 2017 tot vöal sja en sjlachoffesj geleid.